Document ID: 32012D0701

VYKONÁVACIE ROZHODNUTIE KOMISIE
z 13. novembra 2012,
ktorým sa mení a dopĺňa rozhodnutie 2008/185/ES, pokiaľ ide o zahrnutie Írska, Severného Írska a talianskej provincie Bolzano do zoznamu členských štátov alebo ich regiónov bez výskytu Aujeszkého choroby
[oznámené pod číslom C(2012) 7976]
(Text s významom pre EHP)
(2012/701/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), a najmä na jej článok 9 ods. 2 a článok 10 ods. 2,
keďže:
(1)
V smernici 64/432/EHS sa stanovujú pravidlá uplatniteľné na obchod s hovädzím dobytkom a ošípanými v Únii. V článku 9 uvedenej smernice sa stanovujú kritériá schvaľovania povinných národných programov kontroly určitých nákazlivých chorôb vrátane Aujeszkého choroby. V článku 10 uvedenej smernice sa okrem toho stanovuje, že členský štát má Komisii predložiť vhodné podporné doklady, ak usúdi, že jeho územie alebo časť jeho územia je bez výskytu takýchto chorôb vrátane Aujeszkého choroby.
(2)
V rozhodnutí Komisie 2008/185/ES z 21. februára 2008 o dodatočných zárukách v obchode s ošípanými v rámci Spoločenstva, pokiaľ ide o Aujeszkého chorobu, a o kritériách na poskytovanie informácií o tejto chorobe (2) sa stanovujú dodatočné záruky pri premiestňovaní ošípaných medzi členskými štátmi. Uvedené záruky súvisia s klasifikáciou členských štátov podľa ich statusu týkajúceho sa Aujeszkého choroby.
(3)
V prílohe I k rozhodnutiu 2008/185/ES sa v zozname uvádzajú členské štáty alebo ich regióny, ktoré sú bez výskytu Aujeszkého choroby a v ktorých je očkovanie zakázané. V prílohe II k uvedenému rozhodnutiu sa v zozname uvádzajú členské štáty alebo ich regióny, v ktorých sa realizujú schválené národné programy kontroly na eradikáciu Aujeszkého choroby.
(4)
Írsko, Severné Írsko a talianska provincia Bolzano sú v súčasnosti uvedené na zozname v prílohe II k rozhodnutiu 2008/185/ES ako členské štáty alebo ich regióny, v ktorých sa vykonávajú schválené národné programy kontroly na eradikáciu Aujeszkého choroby.
(5)
Írsko, Spojené kráľovstvo, pokiaľ ide o Severné Írsko, a Taliansko, pokiaľ ide o provinciu Bolzano, predložili teraz doklady na podporu svojej žiadosti o vyhlásenie uvedených členských štátov a provincie Bolzano za územia bez výskytu Aujeszkého choroby.
(6)
Po vyhodnotení podporných dokladov predložených Írskom, Spojeným kráľovstvom a Talianskom je vhodné, aby sa už Írsko, Severné Írsko a provincia Bolzano neuvádzali na zozname v prílohe II k rozhodnutiu 2008/185/ES, ale aby sa namiesto toho uvádzali na zozname v prílohe I k nemu.
(7)
Rozhodnutie 2008/185/ES by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prílohy I a II k rozhodnutiu 2008/185/ES sa nahrádzajú textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 13. novembra 2012

Labels: 3
18
6